अहरौरा थाना क्षेत्र के खटखरिया गांव निवास बिजेंद्र यादव 30 वर्ष पुत्र रामजी यादव करीब एक वर्ष से विद्युत उपकेंद्र राजगढ़ पर दिहाड़ी लाइनमैन के रूप में कार्य कर रहा था। रविवार की सुबह करीब सात बजे सेमरा बरहो गांव में बिजली के टूटे हुए तार को जोड़ने के लिए उसने उपकेंद्र पर तैनात कर्मी से मोबाइल पर वार्ता कर शटडाउन लिया था। शटडाउन लेने के बाद बिजेंद्र पोल पर चढ़कर टूटे तार को जोड़ने लगा। तभी उपकेंद्र के कर्मी द्वारा बिजली आपूर्ति चालू कर दी गई। तार में करेंट प्रवाहित होते ही वह बुरी तरह झुलस गया और पोल से नीचे गिर पड़ा। मौके पर पहुंचे लोग उसे कहीं इलाज के लिए ले जाते उससे पहले ही उसने दम तोड़ दिया। युवक की मौत की खबर मिलते की परिजनाें में कोहराम मच गया। मौके पर पहुंचे परिजन विद्युत उपकेंद्र पर तैनात कर्मचारी की गलती पर आक्रोशित हो गए और शव को लेकर उपकेंद्र के पास स्थित मिर्जापुर सोनभद्र मार्ग पर रखकर जाम लगा दिया।